N1-rowers swaar gestrafJohn Fine (links bo), Clifford Matonhori (regs bo), Figos Madisha (links onder),Dennis Hove (regs onder) (Foto: Verskaf) Die provinsiale polisiehoof in Limpopo, lt.genl. Thembi Hadebe, het die vonnisse verwelkom wat aan ŉ bende rowers opgelê is vir ŉ vlaag gewapende rooftogte op die N1 tussen Limpopo en Gauteng. Vier van die rowers het verlede week boonop uit aanhouding ontsnap. Drie van hulle, John Fine (36), Clifford Mutonhori (34) en Figos Madisha (34), is Saterdag weer aangekeer nadat hulle verlede Woensdag uit ŉ polisievoertuig op die R101 gespring en laat spaander het. Benge Frans Baloyi (48) was steeds in aanhouding, terwyl Dennis Hove, wat saam met die ander drie ontsnap het, steeds op vrye voet is. Die vier wat ontsnap het, moet nog teregstaan op aanklag van ontsnapping uit wettige aanhouding, die roof van ŉ vuurwapen, twee aanklagte van vragmotorkaping en poging tot moord. Baloyi is Dinsdag 20 jaar tronkstraf in die Mokopane-streekhof opgelê vir vier aanklagte van roof met verswarende omstandighede en drie aanklagte van die onwettige besit van ŉ vuurwapen en ammunisie. Fine, Mutonhori en Madisha is gevonnis tot 22 jaar tronkstraf vir vier aanklagte van roof met verswarende omstandighede en drie aanklagte van die besit van ŉ onwettige vuurwapen en ammunisie. Mutonhori en Fine is bykomend skuldig bevind aan die oortreding van die Immigrasiewet. Die vier het motoriste wat noodgedwonge op die N1 stilgehou het, geterroriseer en beroof. In ander gevalle het hulle lang spykers op die pad geplaas en motoriste só in ŉ lokval gelei en hulle beroof. Die misdade is sedert 2019 in die polisiëringswyke van Bela-Bela, Modimolle en Mokopane gepleeg. ŉ Toegewyde span speurders bestaande uit polisiebeamptes van al drie stasies is aangewys om die sake saam te ondersoek. “Hulle speurwerk het vrugte afgewerp toe hulle ŉ deurbraak in die saak gemaak het,” sê brig. Motlafela Mojapelo, polisiewoordvoerder in Limpopo. Die soektog na Hove, ŉ Zimbabwiër, duur intussen voort.